**מילים לשבת**

**שער הנגב - ערב שבת, ה' באדר תש"ע, 19 בפברואר 2010**

**שלום לחברות ולחברים,**

**מי נח? איזה זרי דפנה?**

השבוע קיימנו סיכום רשמי של תרגיל החירום הגדול שערכנו לפני מספר שבועות. בקרינו הרבים העניקו לנו הערכות חיוביות מאד. עם זאת, הקדשנו זמן לשיפור שני נושאים שבחרנו לקדם, לנוכח התרחישים המורכבים עימם (הלוואי שלא) נצטרך להתמודד: שיפור התקשורת בין חמ"לי הישובים לבין מרכז ההפעלה של המועצה והרחבת מעגל נותני המענים הנפשיים, מתוך תושבי הישובים.

**18 חודשים, זוז!**

סטיב מוריס, מנכ"ל הפדרציה היהודית בסן דייגו וברברה שרמן, ותיקת גייסות המשאבים של שותפינו שעל האוקינוס השקט, היו אורחינו בטכס החתימה על מגילת היסוד של בית הספר התיכון החדש.

כשסיימנו את הברכות, השירים והחתימות החגיגיות, יצאנו לשטח וגילינו שממש ברגע זה, נקדחים הבורות, בהם יוצבו העמודים, שיתמכו בגדר, שתקיף את המתחם, בו יבנה בשנה וחצי הבאות בית הספר העל יסודי  בכפר החינוכי שלנו.

יאללה, בהצלחה.

**מעברים – 10!**

השבוע חגגנו עשור ל"מעברים", מיזם קהילתי לקידום התעסוקה במגזר הכפרי של שלוש מועצות אזוריות: בני שמעון, יואב ושער הנגב; רעיון שמומש והפך לדגם מוצלח ברמה הארצית.

אחרי שנים של פעולה מתוך הבנות בלתי כתובות, מיסדנו את הקשר וחתמנו על הסכם ניהול והפעלה: שלוש המועצות, עמותת "ארנון", שתחת כנפיה חוסה "מעברים". עימנו שותפים ותיקים: החברה למתנ"סים, הג'וינט – חב"ת של משרד התמ"ת, השרות לעבודה קהילתית של משרד הרווחה, המפע"ם של משרד הפנים. לצידם שותפים חדשים יותר: מכללת ספיר, ציונות 2000, התק"צ והחטיבה להתיישבות.

מתוך דבריה של דתיה, מנהלת "מעברים": "...החוזקה המרכזית שלנו - שאפשרה לנו להתנהל כגוף ציבורי, שמפתח סל רחב של מוצרים, התואמים את צרכי השטח – היא השותפות, בין אנשים וארגונים חדורי אמונה ונכונים לעבודה משותפת."

**הנה באה הרכבת?**

מה עם הרכבת? אגיד לכם מה עם הרכבת.

לפני מספר ימים התקבלו כל הצעות הקבלנים. בשבועות הבאים יבחרו הזוכים במכרזי הענק והם יכנסו בשמחה לתכנון מפורט.

יש יסוד לקוות שבסמוך לסיום חופשת הפסח יתחילו העבודות בין יד מרדכי לנתיבות ועל גשרי נחל השקמה ונחל בוהו.

**פסטיבל השקט**

בשבת הזו אנחנו צועדים בין גבעות ירוקות ומרבדי פריחה באזור ניר עם. לבחירתכם: מסלול קצר (2 ק"מ), בינוני (5 ק"מ) וארוך (7.5 ק"מ). לאורך המסלול – תחנות הפעלה והדרכה לכל המשפחה עם מדריכי קק"ל ועמותת הספורט שלנו. בתום הצעדה – חגיגה של מוסיקה והפעלות באתר המים והביטחון, ליד ניר עם. נסיים – בשעה 13.00 בטכס המסורתי לזכרה של שושנה דמארי, אם ה"כלניות". החניה – מול אתר המים.

עוד פרטים על אירועי הפסטיבל: <http://www.habsor.co.il/daromadom/hatcnia_meodcnt_lmiil-1.pdf>

**בית חם**

נירה וזוהר הם תושבי ההרחבה בכפר עזה, אנשים אמיצים שמשרתים אותנו בזרועות הביטחון ומגדלים שלושה ילדים נפלאים.

בצהרי יום, כך פתאום, פרצה שריפה בביתם וכילתה רכוש רב. סיבת הדליקה: פיצוץ ספונטני (!) של רכיב אלקטרוני באחד מהמכשירים החשמליים הביתיים.

צוותי החירום בכפר עזה ובמועצה התגייסו, שכנים טובים פרשו חסותם, הקבוץ העמיד למשפחה דירה חלופית, קבוצים אחרים מסייעים.

הם אומרים: "ידענו שהקבוץ נהדר בשמחות ובחירום. כמה שזה נכון; בתוך כל הקושי המשפחתי הגדול, מצאנו קהילה מחבקת וגב תומך".

**שבת שלום, אלון**

**אלון שוסטר**

**נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il/)